Imtella' Ġunju 19, 2020 - Aġġornata 19 Ta' Ġunju, 2020 5:24pm Il-Gvern ħabbar multi aktar ħorox għal min jinqabad jarmi skart f'postijiet pubbliċi waqt li l-Pulizija se jkollha s-saħħa titlob lill-Qorti timponi s-sekwestru tal-vettura li biha jkun sar ir-reat. Il-multi l-ġodda jvarjaw skont l-abbuż, iżda jistgħu jitilgħu sa €50,000. Il-kabinett approva deterrent iktar qawwi kontra r-rimi illegali ta' skart f'postijiet pubbliċi b'multi li jvarjaw minn €1,000 sa €50,000 skont il-materjal u l-ammont. Il-Ministru għall-Ambjent, Aaron Farrugia ħabbar li min jinqabad jarmi inqas minn metru kubu ta' skart tal-kostruzzjoni se jiġi mmultat €1,000 waqt li min jarmi aktar minn metru kubu ta' materjal se jiġi mmultat bejn €3,000 u €30,000. "Dan qed nagħmluh biex il-pajsaġġ Malti ngawduh aħna u jgawduh uliedna," qal il-Ministru għall-Ambjent Aaron Farrugia. Il-multi huma maqsumin skont it-tip ta' materjal mormi li jvarjaw minn ġebel tal-franka għal tagħmir elettroniku. F'każ li l-iskart li jintrema jkun jinkludi materjal perikoluż bħal asbestos jew żebgħa, l-inqas multa tkun ta' €6,000 waqt li l-penali għal min jarmi xi friġġ jew washing machine jibdew minn €500. Is-Segretarju Parlamentari responsabbli mill-indafa pubblika, Deo Debattista qal li dawn il-multi qed isiru biex jiskoraġixxi lil ftit persuni irresponsabbli li mhux jifhmu bil-kelma t-tajba. "L-iskop aħħari huwa li jkollna Malta aktar nadifa, Malta isbaħ biex ingawduha kollha aħna flimkien," qal is-Segretarju Parlamentari għall-Indafa Pubblika Deo Debattista. Tħabbar ukoll li persuni li jinqabdu aktar min darba se jehlu multi aktar ħorox waqt li se jissaħħu l-provedimenti legali għall-konfiska ta' vetturi jew liċenzja tas-sewqan li jintużaw għar-rimi illegali ta' kull skart. Il-Kap Eżekuttiv tal-Awtorità tal-Ambjent u r-Riżorsi, il-Perit Michelle Piccinino, qalet li dawn l-emendi fir-regolamenti qed isiru bħala deterrent waqt li saħqet li jezistu l-faċilitajiet kollha fejn għandu jintrema l-iskart kif suppost.